Bendrai iš EGF finansuotino suderinto prie individualių poreikių pritaikytų paslaugų paketo turinys turėtų būti suderintas su kitais veiksmais ir juos papildyti. Iš EGF bendrai finansuojamos priemonės – tai ne tik standartiniai kursai ir veiksmai. Praktika rodo, kad EGF suteikia valstybėms narėms galimybę pasiūlyti darbo netekusiems darbuotojams geriau pritaikytą ir visapusiškesnę pagalbą, kuri be EGF būtų neįmanoma, įskaitant priemones, kuriomis jie paprastai negalėtų pasinaudoti (pavyzdžiui, antrosios ar trečiosios pakopos išsilavinimą). EGF suteikia galimybę valstybėms narėms itin daug dėmesio skirti pažeidžiamiausioms grupėms, pavyzdžiui, nekvalifikuotiems arba migrantų kilmės žmonėms, užtikrinti pakankamą konsultantų skaičių ir (arba) paramą teikti ilgesnį laiką, nei būtų įmanoma be EGF pagalbos. Visa tai suteikia darbuotojams didesnių galimybių pagerinti savo padėtį. Pagal naujajame EGF reglamente nustatytą ir iki 2017 m. pabaigos taikomą nukrypti leidžiančią nuostatą valstybėms narėms suteikiama galimybė remti nesimokantį ir nedirbantį jaunimą (NEET) regionuose, kur jaunimo nedarbas yra didelis. Taip siekiama prisidėti prie Jaunimo garantijų iniciatyvos, kurią Taryba patvirtino 2013 m. balandžio mėn., įgyvendinimo.

Reglamento (EB) Nr. 1927/2006 3 straipsnyje ir Reglamento (ES) Nr. 1309/2013 7 straipsnyje nustatyta, kad EGF lėšomis galima bendrai finansuoti aktyvias darbo rinkos priemones, kuriomis siekiama padėti atleistiems darbuotojams vėl įsidarbinti. Be to, reglamentuose nurodoma, kad iš EGF galima finansuoti valstybės narės įgyvendinimo, t. y. parengiamąją, valdymo, informavimo, viešinimo bei kontrolės, veiklą, susijusią su šios paramos naudojimu.

2014 m. gegužės mėn. paskelbtame ex post vertinime nurodoma, kad EGF padėjo išspręsti dideles socialines ir darbo rinkos problemas, kilusias dėl didelio masto darbuotojų atleidimo. EGF padėjo valstybėms narėms su masiniu atleidimu susijusių veiksmų imtis ryžtingiau nei tai būtų įmanoma be EGF finansavimo ir didesniam skaičiui žmonių ilgiau teikti kokybiškesnę paramą. Iš vertinimo taip pat matyti, kad intensyvi ir prie asmens poreikių pritaikyta EGF parama duoda geresnių rezultatų grįžimo į darbo rinką srityje nei standartinė pagalba pagal nacionalines aktyvios darbo rinkos politikos priemones. EGF suteikė galimybę atleistiems darbuotojams teikti intensyvesnę pagalbą, o kai kuriose šalyse dar ir padėjo nacionalinėms valdžios institucijoms padėti darbuotojams ir remti priemones, kurios kitu atveju būtų neįmanomos, ir taip prisidėjo prie restruktūrizavimo politikos plėtotės, aktyvios darbo rinkos ir profesinio mokymo.

Kaip ir 2012 m., grįžimo į darbo rinką rezultatams turėjo įtakos sumažėjusios įsidarbinimo galimybės vietos ir regiono darbo rinkose – tai tiesioginė pasaulinės ekonomikos ir finansų krizės pasekmė. Vis dėlto grįžimo į darbo rinką rodiklis atitinkamo paramos panaudojimo laikotarpio pabaigoje parodo darbuotojų užimtumo padėtį tik tuo momentu, kai renkami duomenys. Jis nesuteikia jokios informacijos apie rasto darbo pobūdį ir kokybę, kurie gali iš esmės pasikeisti per trumpą laiką. Remiantis kelių valstybių narių pateikta informacija, grįžimo į darbo rinką lygis turi tendenciją didėti kelis mėnesius po galutinių ataskaitų pateikimo ir toliau auga vidutinės trukmės laikotarpiu, ypač tais atvejais, kai pasibaigus EGF paramos panaudojimo laikotarpiui darbuotojai ir toliau gauna prie jų poreikių pritaikytą pagalbą, kurią valstybės narės teikia pačios arba su ESF pagalba. Tai rodo, kad EGF bendrai finansuojama parama gali daryti papildomą teigiamą poveikį per ilgesnį laikotarpį.

2013 m. ir 2014 m. tų valstybių narių pateikti pagrindiniai rezultatai ir duomenys apžvelgiami šiame skirsnyje ir 4 lentelėje. 13 paraiškų iš 34 taikytas EGF ex post vertinimas. Ex post vertinimo tikslas – įvertinti EGF teikiamą naudą ir poveikį atleistiems darbuotojams bei darbo rinkoms (žr. 4.7.4 skirsnį).

4.7.Komisijos teikiama techninė pagalba

4.7.1.Informavimas ir viešinimas

Interneto svetainė

EGF reglamento (EB) Nr. 1927/2006 9 straipsnio 2 dalyje ir Reglamento (ES) Nr. 1309/2013 12 straipsnio 2 dalyje nustatyta, kad Komisija parengia ir prižiūri interneto svetainę, prieinamą visomis Bendrijos kalbomis, kurioje teikiama informacija apie EGF, paraiškų teikimo gairės, taip pat atnaujinama informacija apie priimtas ir atmestas paraiškas, pabrėžiant biudžeto valdymo institucijos vaidmenį.

Komisijos EGF interneto svetainė buvo atnaujinta 2013 m. ir 2014 m. pateikiant aktualios, reikalavimus atitinkančios informacijos. 2013 m. svetainėje apsilankyta 72 418 kartų, o 2014 m. – 38 753 kartus, 2013 m. informacijos joje ieškojo 52 968 individualūs lankytojai, 2014 m. – 28 994.

4.7.2.Susitikimai su nacionalinėmis valdžios institucijomis ir EGF suinteresuotaisiais subjektais

2013 m. ir 2014 m. kovo ir spalio mėn. Briuselyje įvyko 11-asis, 12-asis, 13-asis ir 14-asis Europos prisitaikymo prie globalizacijos padarinių fondo asmenų ryšiams, kurie yra EGF atstovai valstybėse narėse, ekspertų grupės posėdžiai. Kiekviename posėdyje buvo skirta laiko Komisijos siūlomam 2014–2020 m. daugiametės finansinės programos laikotarpio EGF reglamentui, deryboms dėl jo Europos Parlamente ir Taryboje bei būsimo įgyvendinimo klausimams aptarti. Grupės nariai taip pat informuoti apie 2007–2013 m. EGF ex post vertinimą ir įvairius kitus darbotvarkės klausimus.

Dviejuose 2013 m. ir 2014 m. surengtuose tinklaveikos seminaruose itin daug dėmesio skirta naujajam EGF reglamentui ir jo poveikiui paraiškų teikėjams. Abiejuose seminaruose dalyvavo nemažai valstybių narių atstovų, dirbančių su EGF parama susijusiose srityse.

4.7.3.Žinių bazės kūrimas. EGF duomenų bazė ir standartizuotos EGF paraiškų teikimo procedūros

Siekiant statistikos tikslais užregistruoti kiekybinius EGF paramos duomenis, 2013–2014 m. Komisija patobulino EGF duomenų bazę ir atnaujino keletą formų, kad būtų lengviau įrašyti duomenis į EGF duomenų bazę. Todėl valstybėms narėms pasidarė lengviau rengti ir teikti paraiškas, o Komisijai analizuoti, kaupti ir lyginti EGF paramos faktus ir skaičius. Kaip numatyta, 2013 m. lapkričio mėn. pradėti parengiamieji elektroninės paraiškos rengimo darbai. Juos vykdant atsižvelgiama į 2011 m. išorės ekspertų atliktą parengiamąjį darbą, finansuotą iš 2011 m. techninės pagalbos biudžeto.

2014 m. Komisija toliau siekė supaprastinti procedūras ir įtraukė EGF į Komisijos ir valstybių narių IT komunikacinę sistemą – Elektroninio keitimosi duomenimis sistemą (SFC). Ateityje valstybės narės naudodamosi šia sistema galės teikti paraiškas internetu pagal specialų paraiškų teikimo procesą. Taip turėtų būti pasiekta, kad pateikiamos paraiškos būtų tiksliai ir tinkamai užpildytos ir kad Komisijai būtų lengviau parengti pasiūlymą ir ataskaitinius EGF rezultatus. Dėl šios patobulintos procedūros turėtų dar labiau sutrumpėti laikas nuo to momento, kai valstybė narė pateikia paraišką, iki tol, kol Komisijos pateiktą pasiūlymą priima Europos Parlamentas ir Taryba.

4.7.4.2007–2013 m. programavimo laikotarpio EGF veiklos ex post vertinimas

Pirmuoju ex post vertinimo etapu įvertinti 33 paramos atvejai (kaip nustatyta Reglamento (EB) Nr. 1927/2006 17 straipsnio 1 dalies b punkte). Šie atvejai atrinkti pagal galutinių įgyvendinimo ataskaitų datą (jos Komisijai buvo pateiktos iki 2012 m. rugsėjo 20 d.) Galutiniu ex post vertinimo etapu išanalizuoti dar 25 EGF paramos atvejai. Šiuo atveju galutinės ataskaitos buvo gautos iki 2013 m. gruodžio mėn. pabaigos. Pirmojo ex post vertinimo etapo rezultatai pateikti 2014 m. gegužės mėn., o antrojo etapo rezultatai Komisijai pateikti 2015 m. gegužės mėn. Abiem ex post vertinimo etapais nagrinėtų pataiškų sąrašas pateikiamas Priedo 4 lentelėje.

5.Tendencijos

Daugėjant paraiškų EGF paramai gauti, surinkta daugiau duomenų, leidžiančių nustatyti paraiškų teikimo tendencijas ir susidaryti bendrą vaizdą apie Fondo veiklos kryptį. Toliau ir priede pateiktose diagramose nurodomi 2007–2014 m. pateiktų 134 paraiškų duomenys. Iš viso prašyta 561,1 mln. EUR 122 121 darbuotojui paremti (darbuotojų skaičius nustatytas pagal preliminarų valstybių narių nurodytą tikslinių darbuotojų skaičių).



1 diagrama.

2007–2014 m. gautų paraiškų skaičius

2009 m. iš dalies pakeitus EGF reglamentą ir įtraukus krizės kriterijų padarytas nemažas poveikis Komisijos gautų paraiškų skaičiui: nuo 2009 m. gegužės mėn. (kada įsigaliojo minėti pakeitimai) iki 2011 m. pabaigos paraiškų skaičius gerokai išaugo. Nuo 2007 m. iki 2014 m. pateiktos 76 su krize susijusios paraiškos ir 58 su prekybos pokyčiais susijusios paraiškos. 82 proc. nuo 2009 m. gegužės mėn. iki 2011 m. pabaigos gautų paraiškų buvo susijusios su pasauline finansų ir ekonomikos krize.